I-ca-yaa 62
Jɛ-ru-tha-lɛm mi pay tuɔɔk
1
Kɛ kui̱ Dha-yɔn
ɣän /cä bi biɛt,
kä kɛ kui̱ Jɛ-ru-tha-lɛm
ɣän /cä bi lɔ̱ɔ̱ŋ,
amäni mi ci cuŋkɛ mɛ̈r
ce̱tnikɛ käny ca̱ŋ,
kä ci ka̱ndɛ dɔap
ce̱tnikɛ patariɛy.
2
Bi döör cuŋku nɛn,
kä bi kua̱r diaal
gɔɔydu nɛn,
kä ba ji̱ cɔl kɛ ciöt
mi pay cak,
mi bi Kuoth Nhial ɛ ŋun.
3
Bi la kum kuäärä mi gɔaa
tetdä Kuɔth Nhial,
bi ce̱tnikɛ kum kua̱r
tetdä Kuɔthdu.
4
/Ca ji̱ bi nyɔkɛ ciöt i̱
Ä-dhu-baa,
62:4 
Ä-dhu-baa 
 Kɛ thok Ɣi-bɛ-ru lotdɛ ni ɣöö mi ca pa̱l ruëëc.
kä /ca mundu bi cɔl i̱
Cɛ-ma-maa,
62:4 
Cɛ-ma-maa 
 Kɛ thok Ɣi-bɛ-ru lotdɛ ni ɣöö mi luɔ̱t.
duundɛ ɣöö ba ji̱ cɔl i̱
Ɣɛp-dhi-baa,
62:4 
Ɣɛp-dhi-baa 
 Lotdɛ ni ɣöö te nhökdä kɛ jɛ kɛ thok Ɣi-bɛ-ru.
kä ba mundu cɔl i̱
Bɛ-u-laa,
62:4 
Bɛ-u-laa 
 Kɛ thok Ɣi-bɛ-ru lotdɛ ni ɣöö mi gɔaa.
kɛ ɣöö nhɔk Kuoth Nhial ji̱,
kä bi mundu a mun mi gɔaa.
5
Ce̱tkɛ min la ŋuɛ̈t nyal a kuɛɛn,
inɔ bi gaatku mundu kuɛn,
kä ce̱tkɛ min la lɔc cɔa nyaal
a tɛth kɛ ciekdɛ,
inɔ bi Kuothdu lɔcdɛ
tɛɛth kɛ ji̱.
6
Ɣän cä gueec la̱th wi̱i̱ kalu
lö Jɛ-ru-tha-lɛm,
/cikɛ bi met biɛt
kɛ cäŋ kɛnɛ wäär.
Kä yɛn nɛy tin cɔalɛ Kuoth Nhial
/cuarɛ rɔ̱ bi jak kä lɔ̱ŋ,
7
kä /cuarɛ jɛ jak kä lɔ̱ŋ,
amäni mi cɛ Jɛ-ru-tha-lɛm
yiath piny
a cɛ jɛ jak kä liakɛ
ɛ wi̱c muɔ̱ɔ̱n.
8
Ci Kuoth Nhial rɔ yac kɛ ciötdɛ
kä cɛ rɔ yac kɛ buɔ̱mdɛ
wëë i̱,
“/Cä bɛlkun bi nyɔk kɛ tho̱p ji̱
tɛ̈run ala mi̱eth kä kɛ,
kä /ci jur kɔaŋdun in cia la̱t
bi nyɔk kɛ ma̱th,
9
bikɛ cam nɛy tin ŋɛ̈rkɛ kɛ,
kä bikɛ Kuoth Nhial liak,
kä bi nɛy tin ma̱a̱tkɛ buɔ̱c kɔaŋdɛ
math rɛy kal luaakdä.”
10
Wiaakɛ, wiaakɛ kɛ thuk rɛ̈kni,
rialɛ duɔ̱ɔ̱p ikä
kɛ kui̱ nath,
la̱tdɛ dup, la̱tdɛ dup tin di̱t,
wuɔcɛ döölkɛ,
kapɛ bɛ̈ri nhial
kɛ kui̱ dööri.
11
Kuoth Nhial cɛ wi̱c muɔ̱ɔ̱n kɛɛliw
la̱t ruac wëë i̱,
“Jio̱kni nya Dha-yɔn i̱,
‘Nɛnɛ, ci käändu ben,
nɛnɛ, jälɛ kɛ min bɛ col ni ji̱,
min culɛ ji̱ tëë kɛ jɛ,’ ”
12
Kä bakɛ cɔli Nɛy ti rɛ̈lkɛ rɔ̱,
nɛɛ Kuɔth Nhial ti cɛ luɛl,
kä ba ji̱ cɔli mi Go̱o̱rɛ,
Wec mi /Ka̱n Pa̱l Ruëëc.
